Eva Pérez: “El servici de menjador escolar els caps de setmana està funcionant amb gran èxit entre les famílies de Paterna”
25/09/2015

# Eva Pérez: “El servici de menjador escolar els caps de setmana està funcionant amb gran èxit entre les famílies de Paterna”

[![Imatge del servici de menjador de cap de setmana CEIP La Coma](/images/noticias/2015/09/comedor-escolar.jpg)](/images/noticias/2015/09/comedor-escolar.jpg)

25.09.2015

La regidora de Sostenibilitat i Educació destaca la gran acollida de la mesura entre els xiquets i xiquetes sense recursos de Paterna

La regidora de Sostenibilitat i Educació, Eva Pérez, ha afirmat hui que “el servici de menjador escolar prestat els caps de setmana està funcionant amb gran èxit entre les famílies amb menys recursos, registrant una afluència pròxima a un centenar de menors”. D’esta manera s’ha pronunciat l’edil per a valorar la gran acollida que està tenint esta iniciativa de l’actual Equip de Govern entre els xiquets i xiquetes del municipi.

El servici, que es presta els 365 dies de l’any en el col•legi Cervantes i en el CEIP de La Coma, està adequant-se a les necessitats dels veïns i veïnes, ja que es va implantar fa menys d’un mes. Amb un cost superior als 100.000 euros, l’Ajuntament es fa càrrec de sufragar íntegrament el cost dels menús.

“L’empresa que gestiona el càtering dels menors canviarà en les pròximes setmanes, sense que es veja alterada en absolut la qualitat del servici per als usuaris. Els adjudicataris del servici afirmen que no els resulta rendible i l’Ajuntament de Paterna buscarà altres vies de contractació per a continuar prestant este servici, perquè estem compromesos i perquè volem que cap xiquet o xiqueta de Paterna passe fam”, ha explicat la regidora.

Els menjadors escolars continuaran estant oberts tots els dies no lectius i els caps de setmana de l’any en horari de 11.30 a 14.30 perquè, per als menors, es convoquen activitats lúdiques abans de l’hora del menjar. “Mentres hi haja un sol xiquet o xiqueta que necessite d’este servici bàsic, l’Ajuntament de Paterna assegurarà almenys una menjada completa diària allà on es requerisca”, ha conclòs Pérez.